《闰七月二十日侍知府寺簿先生为石鼓山向园之游》
宋代·赵蕃

晦翁守南康，政成有馀暇。驾言山之中，于日非聊假。

紫霄作重山，白鹿见图画。闻之几向风，恨不款段跨。

今年五溪归，迩日三湘役。先生喜其至，舍以江亭阔。

频能枉高轩，人骇非重客。那知先生意，于此自为德。

兹日复何日，休沐著甲令。先生重过之，俱款石鼓胜。

西溪命题字，东岩俾开径。既除古莓苔，又索贤名姓。

已焉兴未休，棹舟放中流。西风未却暑，一雨方回秋。

僧坊远莫至，隐墅近得留。宁同岘山辈，不异舞雩游。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。